Title: 3
Author: Beladič Artur
Last saved by: tauferova
Company: MV SR

Predkladacia správa

	Uznesením vlády Slovenskej republiky číslo 483/1999 ku Komplexnému programu boja so zločinnosťou, bolo ministrovi vnútra SR uložené predkladať každoročne vláde Slovenskej republiky Správu o plnení úloh vyplývajúcich z Komplexného programu boja so zločinnosťou k termínu 30. apríl. Týmto uznesením bolo tiež uložené ministrom, predsedom ostatných ústredných orgánov štátnej správy Slovenskej republiky prijať harmonogramy na zabezpečenie plnenia úloh z Komplexného programu boja so zločinnosťou v podmienkach riadených rezortov. 

V priebehu roku 2000 spracovali zainteresované subjekty vlastné harmonogramy boja so zločinnosťou, kde rámcové úlohy obsiahnuté v Komplexnom programe boja so zločinnosťou boli skonkretizované so stanovením časového horizontu ich plnenia. 

Vyhodnotenie plnenia úloh Komplexného programu boja so zločinnosťou za rok 2000 bolo vykonané z podkladov zainteresovaných subjektov o plnení úloh ich rezortných harmonogramov boja so zločinnosťou. 

Uznesením vlády Slovenskej republiky číslo 741/2000 k návrhu na zriadenie Rady vlády Slovenskej republiky pre boj so zločinnosťou (ďalej len „rada“) bolo v úlohe C.5.  uložené ministrom a predsedom ostatných ústredných orgánov štátnej správy Slovenskej republiky určiť a poveriť zástupcu svojho rezortu, alebo orgánu pre spoluprácu s radou. Splnením tejto úlohy boli vytvorené predpoklady na zlepšenie komunikácie a zefektívnenie spolupráce medzi jednotlivými subjektami zainteresovanými na boji so zločinnosťou so sekretariátom rady. Pozitívne možno hodnotiť aktivity zástupcov rezortov určených pre spoluprácu s radou pri zabezpečovaní podkladov k spracovaniu predkladaného materiálu.

V priebehu I. štvrťroka 2001  bol spracovaný materiál „Návrh opatrení, ktorými sa stanoví nový rámec pre činnosť poradných a koordinačných orgánov vlády v súlade s dokumentom Audit“. Materiál bol predložený na rokovanie vlády Slovenskej republiky dňa 7.3.2001 podpredsedom vlády Slovenskej republiky pre ekonomiku Ivanom Miklošom. Vláda Slovenskej republiky materiál schválila uznesením číslo 213/2001. V uvedenom materiáli bola navrhnutá redukcia počtu poradných orgánov vlády, pričom medzi poradnými orgánmi, navrhnutými na zrušenie je i rada. V záujme zachovania kontinuity činnosti v oblasti plnenia úloh v rámci Komplexného programu boja so zločinnosťou a Predvstupového paktu o organizovanom zločine medzi členskými krajinami Európskej únie a kandidátskymi krajinami strednej a východnej Európy a Cypru  sa v súčasnosti pripravujú podmienky na transformáciu rady na medzirezortný koordinačný orgán pod gesciou Ministerstva vnútra Slovenskej republiky.   

Správa o plnení úloh vyplývajúcich z Komplexného programu boja so zločinnosťou je koncipovaná do dvoch častí (vlastná správa a príloha), pričom bola dodržaná štruktúra obdobného materiálu, ktorý bol predložený na rokovanie vlády Slovenskej republiky a schválený vládou Slovenskej republiky v roku 2000 uznesením vlády Slovenskej republiky č. 413 k správe o plnení úloh vyplývajúcich z Komplexného programu boja so zločinnosťou zo dňa 7.6.2000. Tento materiál bol taktiež predmetom rokovania Národnej rady Slovenskej republiky, ktorá správu o plnení úloh vyplývajúcich z Komplexného programu boja so zločinnosťou za rok 1999 zobrala na vedomie uznesením č. 1031 zo dňa 19.9.2000.

	Vlastná správa poskytuje širší pohľad na dosiahnuté výsledky v boji so zločinnosťou, jej súčasťou sú kvantitatívne štatistické ukazovatele. V prílohe je vyšpecifikované plnenie úloh boja so zločinnosťou, stanovených v Komplexnom programe boja so zločinnosťou. Tieto sú rozdelené do šiestich dominujúcich oblastí. Ide o oblasť legislatívy,  inštitucionálnu oblasť, oblasť materiálno – technického zabezpečenia, oblasť personálneho zabezpečenia, oblasť spolupráce a súčinnosti a oblasť koordinácie.

Správa o plnení úloh vyplývajúcich z Komplexného programu boja so zločinnosťou bola predložená na rokovanie vlády Slovenskej republiky. Vláda Slovenskej republiky uznesením č. 402 zo dňa 9.5.2001 Správu o plnení úloh vyplývajúcich z Komplexného programu boja so zločinnosťou schválila s pripomienkami. Pripomienky, prijaté na rokovaní vlády Slovenskej republiky, boli do materiálu zapracované.